Príloha G

BOZP pri výkone služby colníka
(MF SR)

Zdroj údajov: CR SR   

Informácia   
o stave bezpečnosti a ochrany zdravia pri práci, vývoji pracovnej úrazovosti, chorôb z povolania a iných poškodení zdravia z práce v colnej správe v roku 2011 

1. 	Úvod
Odborný dozor nad dodržiavaním a uplatňovaním pracovných podmienok bezpečnosti a ochrany zdravia pri výkone štátnej služby a pri práci v colnej správe vykonáva orgán dozoru Colného riaditeľstva SR – odbor personálneho manažmentu, personálne oddelenie (ďalej len „orgán dozoru CR SR“). Svojím kontrolným, poradenským a koordinačným pôsobením presadzuje dôsledné realizovanie opatrení ochrany práce v záujme zlepšovania pracovných podmienok a ochrany života a zdravia. 
Obsahom informácie sú získané poznatky z výkonu orgánu dozoru CR SR v oblasti bezpečnosti a ochrany zdravia pri práci (ďalej len „BOZP“) a bezpečnosti technických zariadení v kontrolovaných subjektoch v roku 2011. 
2. 	Orgán dozoru
Orgán dozoru CR SR je zriadený priamo zo zákona, ustanovením § 130 zákona č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov (ďalej len „zákon č. 200/1998 Z. z.“) na plnenie úloh podľa zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov a ostatných všeobecných záväzných právnych predpisov v oblasti BOZP.
Hlavným poslaním činnosti orgánu dozoru CR SR je presadzovanie vytvárania, udržiavania a zlepšovania pracovných podmienok na pracoviskách colnej správy prostredníctvom kontroly dodržiavania právnych predpisov a ostatných predpisov na zaistenie bezpečnosti technických zariadení, zaistenie BOZP, vrátane predpisov upravujúcich faktory pracovného prostredia.    
 Kompetencie zamestnancov orgánu dozoru CR SR upravuje nariadenie generálneho riaditeľa CR SR č. 261/2004 „Vykonávanie odborného dozoru nad BOZP a výkone služby a ochrany pred požiarmi v colnej správe“.
3. 	Ciele, úlohy a priority dozorného orgánu v roku 2011
Dozorujúca a kontrolná činnosť orgánu dozoru CR SR bola v záujme presadzovania primeraných pracovných podmienok v hodnotenom období orientovaná najmä na: 
- 	dodržiavanie všeobecne záväzných právnych predpisov a interných aktov riadenia v oblasti bezpečnosti a ochrany zdravia pri výkone štátnej služby a pri práci, 
-     prevenciu a uplatňovanie všetkých dostupných opatrení na minimalizovanie možných nebezpečenstiev a ohrození vyplývajúcich z pracovného procesu, pracovných podmienok, faktorov pracovného prostredia a tým predchádzanie pracovným a služobným úrazom,	
-	úprava a tvorba interných aktov riadenia na úseku bezpečnosti a ochrany zdravia pri výkone štátnej služby a pri práci  v rámci prípravy na zlúčenie colnej a daňovej správy,  
-      dodržiavanie všetkých bezpečnostno - technických požiadaviek vyhradených technických zariadení.
Súčasťou činnosti orgánu dozoru CR SR bolo poradenstvo v oblasti BOZP a bezpečnosti technických zariadení - plnenie požiadaviek bezpečnosti technických zariadení,  lektorská činnosť na vzdelávacích aktivitách (školeniach) v rámci colnej správy.  
4. 	Prehľad výkonov dozorného orgánu  
Orgán dozoru CR SR v rozsahu svojej pôsobnosti kontroluje Colné riaditeľstvo SR, colné úrady a colný kriminálny úrad.
V roku 2011 orgán dozoru CR SR vykonal 1 previerku stavu BOZP subjektu. V kontrolovanom  subjekte bolo zistených 13 porušení všeobecne záväzných právnych predpisov na zaistenie BOZP, ktoré sú podrobne uvedené v protokole z vykonanej kontroly.  
5. a 6.	Zistený stav v kontrolovaných subjektoch orgánom dozoru CR SR a najzávažnejšie zistenia
Stav bezpečnosti a ochrany zdravia je na požadovanej úrovni. Z kontrolných zistení orgánu dozoru CR SR v roku 2011 možno konštatovať, že najčastejšie porušenia sú v starostlivosti (prevádzkovaní) a vedení predpísanej dokumentácie k vyhradeným technickým zariadeniam. Zistené nedostatky na vyhradených technických zariadeniach nie sú odstraňované. 
Pri kontrolách boli zistené najmä tieto závažné nedostatky: 
-	nie sú poskytované všetkým zamestnancom a colníkom dostatočné osobné ochranné pracovné prostriedky na zabezpečenie ochrany života a zdravia,  
- 	nevykonávanie všetkých predpísaných kontrol, prehliadok a skúšok vyhradených technických zariadení, neboli vypracované miestne prevádzkové predpisy, nebola kompletná sprievodná technická dokumentácia, chýbali návody na obsluhu a údržbu.
V rámci CR SR neboli zistené nedostatky závažného charakteru, ktoré by viedli k vyradeniu strojov a zariadení z prevádzky, zákazu činností alebo technológie. 
7. a 8.	Nápravné a sankčné opatrenia dozorného orgánu  
Na zabezpečenie nápravy a odstránenie zistených nedostatkov v určených lehotách generálny riaditeľ  Colného riaditeľstva SR, riaditelia colných úradov a riaditeľ colného kriminálneho úradu prijali príslušné technické, organizačné a iné opatrenia, potrebné na zlepšenie zisteného stavu. 
V rámci colnej správy sa sankčné opatrenia nerealizujú a v prípade potreby, resp. nutnosti sú ukladané  disciplinárne opatrenia v zmysle zákona č. 200/1998 Z. z.
9. 	Stav a vývoj pracovnej úrazovosti a chorôb z povolania
V colnej správe v roku 2011 nedošlo k smrteľným a ťažkým pracovným úrazom. Zaregistrovaných bol 1 pracovný úraz. V porovnaní s rokom 2010 došlo k zníženiu registrovaných pracovných úrazov.
Prehľad o hlavných skupinách zdrojov úrazov je uvedený v tabuľke č. 12 a prehľad o jednotlivých skupinách príčin úrazov je uvedený v tabuľke č. 13. Z prehľadu pracovných úrazov vyplýva, že najčastejším zdrojom úrazu sú materiál, bremená a predmety. S týmto korešponduje aj podiel príčin úrazov, pri ktorej najpočetnejšou skupinou je nedostatok osobných predpokladov.    
Za rok 2011 neboli priznané žiadne choroby z povolania.  
10. 	Spolupráca dozorného orgánu 
Orgán dozoru CR SR spolupracuje s Inšpektorátmi práce s odbornými útvarmi ostatných ministerstiev, ktoré majú zriadený vlastný dozor v oblasti BOZP (MV SR, MO SR, MS SR, MDP a T). 
11.	Hodnotenie stavu bezpečnosti a ochrany zdravia pri výkone štátnej služby a pri práci v roku 2011                                                
Z prehľadu zistených porušených predpisov v roku 2011 v porovnaní s rokom 2010 (tabuľka č. 3) vyplýva, že v objektoch colnej správy nedošlo v hodnotenom období k pozitívnym posunom a k zlepšeniu starostlivosti o BOZP, bezpečnosti technických zariadení a pracovného prostredia. 

12. 	Opatrenia dozorného orgánu CR SR na zlepšenie stavu 
Opatrenia orgánu dozoru CR SR vyplývajú zo zistených nedostatkov počas výkonu dozoru a ďalších aktivít.
Na colných úradoch, colnom kriminálnom úrade a Colnom riaditeľstve SR je na výkon činností v oblasti BOZP ustanovených jedenásť odborne spôsobilých samostatných bezpečnostných technikov. Pre všetkých je  poskytovaná poradenská činnosť, či už formou porád, odborných osobných konzultácií, ale i formou telefonických konzultácií s orgánom dozoru CR SR.  
Osobám, ktoré zabezpečujú energetické hospodárstvo je na zlepšenie stavu technických zariadení zo strany orgánu dozoru CR SR poskytnuté metodické usmernenie .
Ďalšou činnosťou je organizovanie (zabezpečovanie) vzdelávacích aktivít pre colníkov a  odborných pracovníkov, uskutočňovaných organizáciami oprávnenými na výchovu a vzdelávanie v oblasti bezpečnosti práce. 
V záujme zabezpečenia zlepšenia stavu bezpečnosti a ochrany zdravia pri výkone štátnej služby a pri práci v colnej správe je potrebné aj naďalej
-	zvyšovať právne a spoločenské vedomie v oblasti BOZP, napr. zvyšovať úroveň znalostí, vnímania rizík a zodpovedností zamestnancov za svoju vlastnú bezpečnosť i za bezpečnosť spolupracovníkov formou školenia, vzdelávania a informovania o dôležitých opatreniach z oblasti BOZP,
-	v rámci kontrolnej činnosti sa zameriavať na objekty, v ktorých sú rizikové práce, 
-	rozvíjať a podporovať činnosť poradenstva orgánom dozoru CR SR, 
-	pri kontrolnej činnosti neustále prezentovať a zdôrazňovať význam prevencie.  
13. 	Činnosť dozorného orgánu 
13.1	Personálne údaje –  výkon dozoru v colnej správe zabezpečujú traja výkonní inšpektori.  
13.2	Výkony – sú uvedené  v tabuľkovej časti informácie.
13.3	Poradenská činnosť – v roku 2011 boli poskytnuté informácie v 135 prípadoch, v roku 2010 – 112 prípadoch.
13.4	Poskytovanie informácií – informácie boli poskytované najmä colníkom a zamestnancom colnej správy ktorí zodpovedajú za energetické hospodárstvo. 
13.5	Sťažnosti a podnety – v roku 2011 bola prijatá jedna sťažnosť.
14. 	Záver 
Vychádzajúc z výsledkov získaných činnosťou orgánu dozoru CR SR treba v oblasti ochrany práce podporovať z pozície nadriadených v colnej správe efektívne riadené uplatňovanie a dodržiavanie predpisov o bezpečnosti a ochrane zdravia pri výkone štátnej služby a pri práci v praxi, a odstraňovať formalizmy pri plnení právnych požiadaviek priamo na pracovisku.  
Ďalej v súvislosti s výsledkami dozornej činnosti je potrebné dohliadať na prijímanie konkrétnych účinných opatrení na odstránenie zistených nedostatkov, zabezpečiť dôslednú kontrolu realizácie týchto opatrení a vyhodnocovať prínosy ich realizácie na zvýšení bezpečnostnej úrovne.